પવનકુમાર પાસે વિડંબના અને એને રજૂ કરવા સારુ વક્રોક્તિનું અોજાર છે. … ને એમને અોજાર વાપરતાં અાવડે છે. ‘ભાઈઅો’ કાવ્યો તથા શાકભાજી-શાકબકાલુવાળાં કાવ્યો વાંચતાં અાપણે ચૉંકી જઈએ છીએ. ‘ફળ અને શાકભાજી’ (પૃ. 46) કાવ્યમાં શાક કે ફળની પસંદગી કરવાની અાપણી સાવ સાદી દેખાતી પ્રવૃત્તિને વર્ણવતાં વર્ણવતાં પવનકુમાર એમાં અાપણી વૃત્તિને − રતિસંદર્ભિત વૃત્તિને − ચીંધી અાપે છે ત્યારે અાપણે છાનામાના સંકોચાઈએ છીએ ને મનોમન કાવ્યનો નાયક જે વાત કહે છે તેમાં રાજીરાજી સંમત થઈ જઈએ છીએ. … જાતીયતાની રસપેશીઅોને અા કવિ બરોબર પ્રમાણી અાપે છે.